
VITA. 


Natus  sum  Aemilius  Paulus  Hermannus  Kilian  Bonnae  anno  h.  s.  XXXI.  die  V.  m. 
Nov.  patre  Hermanno  Friderico,  in  hac  alma  Universitate  Fridericia  Guilelmia  Rhenana 
medicinae  professore  pubi,  ord.,  matre  Amalia , e gente  Reinicke.  Fidem  profiteor 
evangelicam.  Nono  aetatis  anno  adii  Gymnasium  Bonnense,  quo  tribus  post  annis  relicto 
institutione  domestica  usus  sum.  Postquam  deinde  scholam  Tremoniensem  per  anni 
dimidium  frequentavi,  maturitatis  testimonio  munitus,  anno  h.  s.  L Rectore  viro  magni- 
fico s.  t.  Bluhmio , Decano  spectatissimo  s.  t.  Mayero , Academiae  Bonnensis  civibus 
adscriptus  sum,  medicinae  operam  daturus.  Per  quinque  igitur  annos  scholis  interfui 
philosophicis  Bergemanni,  Bischofi,  van  Calkeri,  Dahlmanni , Noeggerathi , Pluckeri, 
Trevirani , Troschelii , medicis:  Albersi  ,*  Budgei , Kiliani , May  eri , IS aum  anni , 

Schaaffhauseni , M.  I.  Weberi,  C.  0.  Weberi , Wutzeri. 

Quibus  praeceptoribus  summe  de  me  meritis  pro  maxima  benignitate  ac  liberali— 
tate , qua  studia  mea  adiuvarunt  atque  moderati  sunt,  nescio  quemadmodum  debitas 
gratias  unquam  referam,  neque  quantas  debeo  quisquam  plus  me  sentit.  Quare  grata 
beneficiorum  memoria,  intimoque  pietate  commotus  facere  non  possum  quin  universo 
gratioso  Medicorum  Ordini  has  studiorum  primitias  grati  animi , sincerae  observationis 
ac  venerationis  signum  imperfectum  quidem  dedicem. 

THESES. 


I. 

Animal  hominibus  perniciosissimum  atque  periculosissimum  Poseidonis  donum  — 
equus  caballus  est. 

II. 

Non  „omnis  cellula  e cellula ” (Vir eho w). 

III. 

Rhachitis  et  osteomalacia  processus  sunt  pathologici  variae  prorsus  indolis. 

IV. 

Extractio  cataractae  reliquis  operandi  methodis  praeferenda  est. 

V. 

Methodus  Stromeyeri  tendines  sub  cute. discissas  paullatim  extendendi  Dieffenbachii 
rationi  eas  eodem  tempore  discindendi  et  extendendi  praeferenda  est. 

VI. 

Cuivis  mulieris  aetati  certa  pelvis  forma  convenit. 

VII. 

w 

Rhachitide  pelvis  configuratio  simili  quidem,  nunquam  vero  eodem  modo  commu- 
tari potest  atque  in  osteomalacia. 

VIII. 

Liberalitas  quaedam  in  adhibenda  forcipe  timiditati  et  nimiis  angustiis  in  eius  usu 
praeferenda  est. 

IX. 

Sectio  caesarea  inter  chloroformi  narcosin  fieri  non  licet. 


Stoltzius  , Y.  Cl.  atque  de  arte  medica  optime  meritus , Univ.  Argentoratensis 
professor,  in  commentatione  nuper  vulgata  enarravit,  Parisiis  a.  millesimo  septingentesimo 
octogesimo  octavo  feminas  quinque  uno  eodemque  tempore  vixisse,  quae  a Vermont, 
Millot,  Delenrye  et  Lauvcrjat  sectione  caesarea  feliciter  partu  essent  solutae,  inde  autem 
ex  eo  tempore  per  plus  quinquaginta  annos  ne  uni  quidem  mulieri  sectione  caesarea 
vitam  esse  servatam.  Quod  temere  nec  iustis  de  causis  evenisse,  nemo  est,  qui  neget. 
Causae  igitur  quae  sint,  medici  nihil  antiquius  habent,  quam  ut  diligenter  perscrutentur. 
Modo  enim  notae  sint,  non  intelligitur,  quid  obstet,  quominus  sectio  caesarea  feliciter 
peragi  possit.  Qua  in  re  multum  e commentationibus  utilitatis  redundat,  non  ex  iis 
quidem,  quae  de  sectionibus  feliciter,  sed  ex  iis,  quae  de  sectionibus  haud  feliciter  per- 
actis conscriptae  sunt,  dummodo  studiose  legantur,  accurate  pervestigentur,  diligenter 
inter  se  comparentur.  Illas  enim,  quae  de  sectionibus  feliciter  peractis  agunt,  qui 
legunt,  nisi  enarratio  aliquid  affert,  quod  maioris  In  rebus  medicis  momenti  est,  vix 
aliud  quam  verba  observant,  quibus  inscriptae  sunt.  Sectionum  autem  caesarearum 
haud  feliciter  peractarum  enarrationes  maiorem  praebent  utilitatem,  cum  quod  animum 
maxime  permovent,  tum  inprimis  eam  ob  causam,  quod,  quae  in  hac  re  evitanda  sint, 
nobis  demonstrant,  atque  hoc  modo  efficiunt,  ut  fortunam  quasi  obnoxiam  nobis  facia- 
mus, ne  omnia  in  casu  posita  sint  ac  temeritate.  Istarum  autem  commentationum  tantus 
est  numerus,  ut  vix  possint  numerari,  cum  alterius  generis  observationum  paucissimae 
tantum  inveniantur.  Quare  equidem  non  dubito  earum  numerum  nova  disquisitione 
augere,  praesertim  cum  ea  maximam  praebeat  ac  prorsus  insolitam  utilitatem,  et  propter 
mulierem  suo  in  genere  prorsus  singularem,  pelvisque  formationem  non  minus  insignem,  et 
propter  ipsum  quem  operatio  habuit  exitum,  qui  brevissimo  tempore  matris  mortem 
adduxit.  His  praemissis  priusquam  ad  rem  ipsam  transeam,  lectores  rogo  benevo- 
los, ut,  si  in  dissertatione  mea  fortasse  non  omnia  clare  eleganterque  scripta  sint,  hoc 
viribus  meis  exiguis  minusque  exercitatis  benigne  condonare  velint,  nam,  ut  desint 
vires,  tamen  est  laudanda  voluntas. 

*)  Vid.  Monatsschrift  fiir  Geburtskunde  etc.  Sepfember-Heft  1855.  p.  182  seq.  Bericht  liber  einen  zum  zwei- 
ten  Male  an  derselben  Frau  mit  Erfolg  ausgefiihrten  Kaiserschnitt  uud  Zusaninienstellnng  der  in  der  er- 
slen  Halfte  tinseres  Jahrlmnderts  veroffentlichfen  analogen  Falle.  Von  Prof.  J.  A.  Stoltz  in  Slrasburg. 

I. 

Enarratio 

vitae,  graviditatis,  laparo-  hysterotomiae  et  cadaveris  sectionis. 

A.  Anamnesis  et  status  praesens. 

Helena  Peters  nata  est  a.  MDCCCXXII.  Munchen-Gladbach  e parentibus  sanis  ac  for- 
tunatis, qui  summam  adepti  sunt  senectutem.  Capillos  nigros,  oculos  fuscos,  naturam 
incitabilem  habebat.  Iam  a partu  tribus  ossis  fracturis,  duabus  in  femoribus,  una  in  bra-  - 
cilio  laborabat.  Quas,  dum  puella  viget  valetque,  tot  aliae  secutae  sunt  fracturae,  ut  ad 
postremum  ingentem  numerum  triginta  duarum  effecerint,  quarum  viginti  tres  in  ex- 
tremitatibus inferioribus , novem  autem  in  humero  dextro  exstabant.  Plurimi  horum 
casuum  acciderunt  ante  quam  virgo  ad  pubertatem  pervenerat,  cum,  quod  certe 
mirandum  est,  pubertatem  adeptae  ei  tres  tantum  evenerint.  Proficiscebantur  fracturae 
e levissimo  quoque  impulsu  mechanico.  Nam,  ut  exemplum  afferam,  humerus  frange- 
batur eo  quod  incaute  deprehendebatur,  crus,  si  subito  positio  eius  mutabatur. 

Quibus  incommodis  cum  fere  semper  iacere  cogeretur,  puella  tardissime  adolesce- 
bat. Ire  nunquam  didicit,  cum  ossa  mollita  corporis  pondus  ferre  non  possent,  atque 
extremitates,  inprimis  inferiores,  musculorum  tractui  indulgentes  iam  primis  aetatis 
temporibus  ita  curvari  coepissent,  ut  nec  stare  nec  omnino  artubus  uti  posset;  quare 
alteram  vitae  partem  in  lecto,  alteram  in  alta  sella  sedens  peregit.  Uno  tantum  cor- 
poris motu  utebatur:  nisa  enim  omnibus  extremitatibus  per  totam  domum  commode  se 
movere  et  per  gradus  magna  agilitate  ac  celeritate  repens  ascendere  ac  descendere 
poterat. 

Octo  annos  nata  viribus  corporisque  ubertate  crescebat,  atque  se  valere  sentiens 
fulcro  furcillato  gressum  fulciebat,  sed  cum  hoc  summo  tantum  labore  fieri  posset, 
cumque  saepissime  offenderet  et  caderet,  quo  ossa  vix  curata  semper  denuo  frange- 
bantur, hoc  fulcimine  per  duos  tantum  menses  usa  in  perpetuum  .id  abiecit.  Qua  .in 
re  id  memorare  iuvat,  sanationem  cum  solita  sanandi  ratione  in  huiusmodi  casibus  disr 
crepasse  eo,  quod  semper  octo  hebdomadibus  indigebat. 

Imperfecto  huic  ossificationis  studio  dentitio  convenit,  quae  sero,  cum  puella  iam 
alterum  aetatis  annum  ageret,  initium  cepit  et  cum  tarde  tum  normae  non  convenien- 
ter processit. 

Morbi  acuti  Helenam  Peters  fere  nunquam  aggressi  sunt,  neque  sanitatis  pertur- 
bationibus aut  hystericis  aliisque  nervosis  tentationibus  unquam  laboravit,  sed,  licet 
semper  sederet,  valetudine  firma  utebatur  atque  integra,  unde  maximam  eius  hilarita- 
tem exortam  intelligentiamque  auctam  esse  arbitramur.  Sedecim  annos  nata  primum 
menstruata  est,  postquam  antea  molimina  vehementia  habuit.  Menstruatio  typum  legi- 
timum hebdomadum  quinque  usque  ad  graviditatem  habuit. 

Quamquam  corpore  tam  ingrato  praedita  erat,  viris  valde  placebat,  cum  oblecta- 
tiones tumultuosas  amaret,  maxime  autem  saltandi  locos  frequentaret,  ibique  tam  esset 
liberalis  ac  munifica,  ut  speciosae  eius  opes  mox  dilaberentur. 

In  amicorum  numero  homo  quidam,  qui  iam  uxorem  duxerat,  saepius  ad  eam 
accessit  atque  matrimonium  pollicitus  eam  decepit  ac  gravidam  fecit,  quare  X.  a.  Cal. 
Decembr.  a.  MDCCCLIU.  menstruatio  ultima  apparuit.  — Graviditatis  ratio  non  erat 
insolita,  nec  valitudinis  prosperitatem  unquam  turbavit.  In  fine  mensis  Apr.  a.  MDCCCLIV. 
inotus  foetus  primum  animadvertit,  atque  medici,  conditionem  eius  periculosissimam 
esse  intelligentes , ei  persuaserunt , ut  huc  in  nosocomium  obstetricium  se  conferret. 
Ergo  IX.  a.  Cal.  Iui.  in  clinicum  nostrum  deducta  mihi  observanda  tradita  est. 

Summam  igitur  eorum,  quae  de  corporis  conditione  illo  tempore  intellexi,  commu- 
nicabo, atque  primum,  quae  exploratio  externa  praebuerit,  afferam. 

Helena  Peters  corpus  habet  octoginta  trium  Centimetr.  (s.2'11"),  quorum  maxima 
pars  ad  superiorem  corporis  partem  pertinet,  cum  vertex  a culmine  ossis  coccygis 
absit  cent.  quinquaginta  octo.  Caput  in  circuitu  habet  cent.  quinquaginta  septem,  in 
linea  media  maxima  pollices  octo  ac  dimidium,  in  linea  transversa  maxima  poli,  quin- 
que ac  tres  partes,  in  linea  recta  poli,  septem. 

Ossium  formatio  capitis  magni  et  inter  humeros  valde  immissi  complures  praebet 
proprietates.  Sphaeroidem  enim  efficit,  superficiem  habens  levem  nec  tubera  nec  locos 
depressos.  Magna  quidem  ac  globosa  tota  regio  occipitalis  est,  sed  hoc  facile  ne- 
gligitur  nec  mirum  videtur,  si  processus  valde  insignes  regionis  tuberum  ossimn  late- 
ralium atque  distentio  concammerationis  cranii  in  transversam  observantur. 

Extremitates  superiores  pro  toto  corpore  miram  habent  longitudinem,  cum  digiti  extremi, 
gravida  sedente,  ultra  malleolos  dependeant  atque  brachiis  extensis  distent  cent.  centum 
viginti  duo  (s.4'3").  Brachia  autem  ab  acromiis  usque  ad  [condylos  externos  cent.  qua- 
draginta quatuor  (s.  1'  61/?"),  usque  ad  summos  digitos  medios  cent.  sexaginta  (s.  2'1") 
longa  erant.  Humerus  dexter,  qui  saepissime  fractus  est,  ita  curvatus  est,  ut  convexitatem 
efficiat  protinus  atque  extra  versam,  cui  femoris  curvatio  non  est  dissimilis.  Brachio  extenso, 
[prorsus  quidem  extendi  nequit]  ulna  ac  radius  dexter  ita  curvata  sunt,  ut  valde  extra 
promineant.  Humerus  sinister  minus  affectus  est.  Per  partes  molles,  quibus  os  tectum  est, 

calli  formationes  numerosae  animadverti  possunt.  Utrumque  brachium,  musculi  deltoidei  vi, 
ut  mihi  videtur,  paululum  sursum  protrusum  est.  Columnae  autem  vertebrarum  incur- 
vatione in  dextram  humerus  dexter  valde  elatus  est.  Humeri  ab  acromio  altero  us- 
que ad  alterum  distant  pollices  novem. 

Thorax  bene  conformatus  est,  et  prope  brachia  circuitu  patet  cent.  septuaginta 
tria  (=  o' — 6’A"),  in  regione  manubrii  sterni  cent.  septuaginta  septem  (==  2' — 7%"), 
atque  abest  medium  sterni  a contraria  dorsi  parte  pollices  sex.  In  columna  verte- 
brarum difformitas  illa,  quam  rhachitis  effecit,  curvationibus  scolioticis  diversis,  de 
quibus  infra  plura  afferemus , significatur , cum  vertebrae  colli  in  sinistram , pectoris 
in  dextram,  lumbi  in  sinistram  et  anticam  declinent.  Prima  dorsi  vertebra  valde  pro- 
trusa est.  E magna  ceterarum  dorsi  ac  lumbi  vertebrarum  curvatione  in  dextram 
insignis  lumborum  regionis  inflectio  exorta  est,  quare  etiam  superior  corporis  pars  in 
sinistram  declinat. 

Partes  molles  superiores  corporis  optime  conformatae  sunt,  imprimis  autem  mam- 
mae mirum  in  modum  turgent  atque  omnia  graviditatis  signa  praebent.  Glandulae 
Montgomerianae  bene  evolutae  sunt.  Papilla  dextra  deorsum  et  introrsus,  sinistra  extra 
et  in  altum  versa  est.  In  sterni  paululum  prominentis  triente  inferiori  inflexio  inve- 
nitur non  levis.  Processus  xiphoideus  sterni  expanso  utero  adeo  protrusus  est,  ut 
acutum  angulum  efficiat. 

Per  abdominis  tegumenta  aequabiliter  extensa  pariundi  organum  animadvertitur, 
cuius  fundus,  corpus  durum,  pollices  fere  tres  et  quartam  partem  ad  summum  quatuor 
supra  umbilico  protruso  infra  scrobiculo  cordis  exstat.  Uterus  in  sinistram  declinat, 
et  circum  axem  longum  ita  se  convertisse  videtur , ut  latus  dextrum  anteriori  parieti 
abdominali  advertat. 

Maximus  uteri  circuitus,  qui  inter  spinas  anteriores  superiores  ossium  ilium  in- 
venitur, efficit  cent.  octoginta  (2/.  5");  processus  xiphoideus  ab  umbilico  abest  pol- 
lices septem  et  dimidium,  umbilicus  a symphysi  pollices  sex. 

Pelvis  magnitudines,  quantum  extrinsecus  eas  metiri  potui,  haec  sunt: 

Distantia  externa  superioris  partis  symphysis  ossium  pubis  a processu  spinoso 
ultimae  vertebrae  lumbaris  pollices  fere  sex  efficit.  Pecten  laevus  ossis  coxae  in 

pari  altitudinis  fastigio  ac  dexter  iacet,  atque  spinae  ossis  coxae  altera  ab  altera 
absunt  pollices  octo , trochanteres  pollices  novem. 

Primus  processus  spinosus  ossis  sacri  a spina  superiori  anteriorique  ossis  ilium 
abest  ad  dextram  pollices  quinque  et  dimidium,  ad  sinistram  quinque,  spina  autem  ante- 
rior superiorque  a symphysi  pubis  ad  dextram  pollices  quinque  et  lineas  duas,  ad 


sinistram  pollices  quatuor  ac  dimidium.  Tuber  ischii  sinistrum  ad  os  coccygis  (fere 
pollicis  dimidium)  propius  accedit,  quam  dextrum. 

Genitalia  externa  ampla  ac  plena  sunt,  atque  glandulae,  quae  hic  sedent,  secre- 
tum iam  procul  odoratu  percipiendum  abundanter  edunt. 

In  extremitatibus  inferioribus  rkachitis  ossium  incrementum,  praesertim  in  longitu- 
dinem, mirum  in  modum  impedivit,  atque  praeterea  deformationes  hic  effecit,  quae  in 
insigni  arcuata  femorum  curvatione,  cuius  convexitas  extra  conversa  est,  positae  sunt. 

Tibiae  iuxta  genu  valde  curvatae  sunt  extra,  prope  pedes  autem  intus. 

Crura  alterum  super  alterum  iacere  solent,  dum  pedes  paululum  extra  habentur. 
Femorum  musculatura  laxa  est  atque  mollis,  cutis  flaccida  atque  rugosa. 

Spina  anterior  superiorque  ossis  ilium  abest  a condylo  externo  femoris  in  dextra 
pedem  unum  et  pollices  quinque,  in  sinistra  pedem  unum  et  pollices  sex,  condylus 
externus  a malleolo  externo  in  utraque  parte  pollices  septem  et  dimidium.  Pes  pol- 
lices tres  et  dimidium  longus  est. 

Helena  Peters  extremitates  inferiores  fere  semper  manibus  movet,  cum  sua  sponte 
maximo  tantum  labore  agi  possint. 

Haec  hactenus  de  exploratione  externa.  Nunc  ad  explorationem  internam  transeamus. 

Vagina  uteri  membrana  mucosa  levi  vestita  est,  atque  ampla,  ut  fieri  solet  apud 
eas,  quae  plures  partu  edunt.  Digitus  per  vaginam  directo  paululum  sursum  ductus 
promontorium  attingit  iam  in  distantia  pollicum  duorum  et  dimidii,  unde  consequitur, 
diametrum  maximam  in  introitu  pelvis  ad  summum  pollices  duos  habere.  Seorsum 
digitus  locum  paulo  infractum  attingit  in  pariete  posteriori  pelvis,  quem  inflexione  ossis 
sacri  inferioris  partis  effectum  esse  constat.  In  sinistram  ad  ultimas  lumbi  vertebras 
pervenit,  quae  in  pelvem  parvam  prominent,  atque  hic  ad  ramum  horizontalem  ossium 
pubis,  qui  iis  respondet,  adeo  accesserunt,  ut  utrumque  os  digitus  attingat,  atque 
maxima  coarctatio  fere  quartam  pollicis  partem  habeat.  Praeterea  tota  linea  arcuata 
interna  utrinque  tangi  potest,  unde  consequitur,  inprimis  pelvis  partem  sinistram 
minimi  esse  voluminis.  Symphysis  ossium  pubis  arcum  facit  haud  parvum  in  anticam 
(Schnabel). 

Nulla  igitur  relinquitur  dubitatio,  quin  in  pelvi  rhachitica,  eaque  maxime  coarctata, 
formae  osteomalacicae  valde  distinctae  versemur. 

Valetudo  mulieris,  dum  hic  moratur,  omni  ex  parte  optima  fuit,  atque  inprimis 
hilaritas  eius  nunquam  turbata  exspectationem  attulerat , rem  gravissimam , quae  immi- 
nebat, prospere  esse  eventuram.  Sed  cum  partus  dies  instaret , mulier  ab  hac  ratione 
prorsus  recessit.  Conquiescebat  enim,  valde  lacrimabat,  atque  ad  mortem  praeparatam 
se  esse  dixit.  Cum  enim  cura  ac  diligentia  ei  praeter  ceteras  mulieres  gravidas,  quae 

aderant,  a nobis  tribueretur,,  sibi  persuasisse  videtur,  partum  magnis  incommodis  cir- 
cumdatum iri,  licet  rationem  eorum,  quae  imminebant,  non  cognosset.  Quo  quatuor 
diebus  ante  partum  corporis  incommodum  accessit.  Nam  dolore  acerbissimo  laborare 
incepit,  qui  in  locum  parvum  utriusque  condyli  interni  femorum  se  contraxerat,  atque 
linimentis  chloroforrai , emplastris  belladonnae , aliisque  rebus  depelli  non  poterat. 

Hoc  malo  rerum  statu  partus  dolores  die  III.  mensis  Septembr.  a.  MDCCCLIY. 
mane  appropinquarunt,  qui  post  meridiem  clare  ac  distincte  apparebant. 

Exploratio  interna  tunc  instituta  calorem  mucique  secretionem  vaginae  aucta  esse 
demonstravit,,  portionem  vaginalem  autem  longam  esse  lineas  duas  ac  dimidiam  tresve. 

Os  uteri  clausum  fuit,  atque  digitus  leviter  in  canalem  cylindricum  sursum  ductus 
parvam  foetus  partem,  brachio  similem  et  ovi  membranis  laxis  vestitam  attingere  potuit. 
Dolores,  qui  inde  augebantur,  hora  octava  ac  dim.  vesperi  effecerunt,  nt  vesica  magis 
comprimeretur  in  os  uteri,  imde  portio  vaginalis  formam  conicam  accipiebat.  Hora 
decima  ac  dim.  vesperi  portio  vaginalis  discesserat  atque  os  uteri  quinque  grossorum 
argenteorum  magnitudinem  habebat.  Dolores  acerrimi  esse  videbantur,  sed  usque  ad 
horam  quintam  mane  os  uteri,  quod  quidem  paulo  tumidum  erat,  nullo  modo  mutarunt. 

Ab  hoc  autem  tempore  os  citius  molliebatur  atque  hora  octava  adeo  discessit,  ut 
thaleri  magnitudinem  haberet , partus  ipse  autem  tardius  processit , cum  parturientis 
vires  crebris  doloribus  iisque  acerbissimis  aliqua  ex  parte  exhaustae  essent,  eaque 
momentum,  quod  tantopere  timebat,  accedere  videret. 


II.  Operationis  decursus , cadaveris  sectio  et  mortis  explicatio. 

Hora  igitur  decima  parturiens  in  tabula  angusta  et  humili,  stragulo  vestita  librata 
posita  est,  quam  partim  adiuvandi,  partim  spectandi  causa  multi  studiosi  atque  nonnulli 
medici  circumstabant.  [Horum  memorare  iuvat  C.  0.  Web  er ^ Med,  Dr.  atque  medicum 
assistentem  priorem  clinici  chirurgici  Bonnensis,  Klein , Med.  Dr.  atque  Leidesdorf , 
Med.  Dr.,  quorum  alter  Bonnae  alter  Petropoli  medicinam  exercet.] 

Corporis  mensura  iterum  peracta  corpus,  cruribus  quidem  altero  alteri  imposito* 
duos  tantum  pedes  ac  sex  pollices  longum  esse  ostendit. 

Postquam  deinde  stethoscopo  infantem  vivere  ac  valere  intelleximus  ac  vesicam 
urinariam  plane  exonerandi  causa  cathetrum  adhibuimus,  operationem  aggressi  sumus, 
cum  intestinorum  canalis  iam  antea  clysmatis  crebris  esset  evacuata.  Chloroformatio 
parturientis  omissa  erat  gravissimis  de  causis,  quas  pater  meus  in  libro  nuperrime 
edito  *)  plene  accurateque  exposuit. 


Ej.  Schilderuugen  nener  Beckenforraen  pag.  14.  15.  not. 


7 


A dextra  parturientis  operator  stabat,  huic  ex  adverso  C.O.Weber  Med.  Dr.,  a si- 
nistra operatoris  Klein  Med.  Dr.,  eique  ex  adverso  Noeggerath  Med.  Dr.  medicus  assistens 
clinici,  qui  V V.  Cll.  eo  operatorem  adiuvabant,  quod  uterum  in  sinistram  valde  declinatum 
palmis  leviter  in  medium  umbilicum  in  adversam  premebant,  ac  deinde  palmas  , qui- 
bus abdominis  locus  incidendus  in  utraque  parte  ac  supra  circumdatus  erat,  diligenter 
imprimebant,  quo  prohiberetur  quominus  inter  operationem  intestina  procederent,  atque 
ut  si  quae  intestinorum  partes  procederent , eae  statim  reprimerentur,  cum  pater  meus 
omnes  alias  rationes,  quibus  .haec  gravissima  operationis  pars  peragi  potest,  inprimis 
spongias  illas  in  orbem  circumdatas  (Kreisschwamindruck)  multo  minus  aptas  esse 
censeat.  Praeterea  ad  instrumentorum  apparatum,  qui  instrumenta  atque  omnia  ad 
obligandum  necessaria  praeberent,  eodemque  modo  in  capite  parturientis,  qui  eam 
consolarentur  ac  recrearent,  adiutores  assistebant. 

Operator  uteri  percussione  attente  facta  certior  factus,  tractus  intestinorum  orbes 
in  eo  non  adesse,  sectionem  eius  aggressus  est,  quam  propter  insolitam  parturientis 
formationem  difficultates  haud  parvas  praebere  necesse  erat,  cum  abdomen  ultimo 
graviditatis  tempore  ad  articulos  usque  porrigeretur.  Hic  igitur  a duobus  adiutoribus 
sustinebatur,  pelvi  iam  antea  pulvinis  fulcita  ac  sublata. 

Magno  convexo  scalpello  sola  manu  tegumenta  abdominalia  persecta  [sunt.  Inci- 
sura, quae  pollices  quinque  longa  erat,  pollicem  fere  unum  infra  umbilicum  incepit 
atque  per  lineam  albam  procedens  pollicem  unum  et  dim.  supra  symphysin  ossium  pu- 
bis finem  cepit. 

Linea  alba  tam  bene  deprehensa  erat,  ut  pars  tertia  superior  incisurae  superficiem 
uteri  parietum  statim  perfoderet , e quibus  sanguinis  copia  haud  parva  effundebatur. 
Operator  autem  sanguinis  profluvium,  venas  digitis  duobus  impressis  continuo  praeclu- 
ileus , retinuit. 

Uteri  positio,  quae  per  integumenta  sentiri  poterat,  partus  organum  anteriorem 
superioremque  lateris  dextri  partem  cultro  praebere  demonstravit,  cum  maxima  pars 
organi  in  matris  latere  sinistro  iaceret,  atque  fundus  in  anticam  valde  declinaret,  si- 
ipulque  se  circum  axem  longum  convertisset. 

Incisuris,  quae  inde  sequebantur,  uteri  substantia,  quae  in  superiore  fine  pol- 
licem unum  crassa  atque  densa  erat,  scissa  est,  cum  scalpellum  angustum  ac  nodulo 
praeditum  vola  digiti  inducti  duceretur  ac  niteretur.  Novae  sanguinis  profusiones 
secutae  sunt.  In  angulo  inferiori  vulneris  ieiuni  orbis  processit,  qui  facile  retinebatur. 

In  partem  superiorem  vulneris  dilatando  ex  ovi  membranis  valde  intentis  ac  te- 
neris, quae  non  voluntarie  percisae  erant,  liquoris  amnii  copia  haud  parva  profusa 
-est.  Vulnus  partus  organi  longum  erat  pollices  qua  tuor  ac  dim. 

Operator  infantis  brachium,  quod  cum  dorso  primum  se  praebebat,  ad  se  traxit, 
atque  digitis  brachium  secutus  primum  humerum  sinistrum  attigit.  Infantis  corpus 
deinde  circum  axem  longum  conversum  est  atque  seorsum  premebatur,  cum  operator 
eaput  comprehendere  ac  primum  producere  vellet,  quod  quidem  non  successit.  Sed 
vulnus  circa  partes  se  contraxerat  easque  circumdederat  ut  os  uteri.  Simul  motus 
qui  dicitur  figurativus  exortus  est,  cum  infantis  corpus  in  utero  se  contorqueret,  quo 
clunes  apparebant,  atque  axis  adversus  infantis  partis  eandem  directionem  accipiebat, 
quam  vulnus  habebat,  cum  antea  plane  obliquum  staret.  Evolutionem  igitur  miram, 
quae  evolutioni  spontaneae  non  erat  dissimilis,  vidimus.  Postquam  deinde  inferior  cor- 
poris pars  tempore  sat  longo  tarde  quidem  sed  bene  producta  est,  pars  superior  quasi 
sua  sponte  ac  celerrime  secuta  est,  quo  facto  operatio  sex  ad  summum  septem  sexa- 
gesimarum horae  partium  linem  cepit. 

Infans  valida  ne  unum  quidem  momentum  asphyctica  fuit  et  statim  fortem  cla- 
morem sustulit.  Longa  erat  pollices  duodeviginti,  pondus  habebat  septem  librarum. 
Diametros  capitis  maxima  habebat  pollices  quatuor  ac  tres  partes,  recta  pollices  quatuor 
ac  quartam  partem , diametros  adversa  parva  pollices  tres , diametros  adversa  magna 
pollices  quatuor,  diametros  perpendicularis  pollices  tres  atque  quartam  partem.  Hiuneri 
pollices  quatuor,  coxae  pollices  tres  ac  tres  partes  distabant. 

Funiculo  umbilicali  subligato  placentam  iuxta  vulnus  sedentem  tractibus  paucis 
submovimus.  Quo  facto  sanguis  denuo  e loco  iam  supra  memorato  uberrime  se  effudit, 
atque  plus  dimidia  hora  praeteriit,  antequam  partim  spongiis  frigidis  et  simul  humidis, 
partim  glacie  ipsi  utero  impresso  haemorrhagia  plane  coerceri  potuit. 

Tunc  demum,  cum  sanguis  profundi  desiverat,  vulneris  margines  integumentorum 
externorum  acubus  septem  (Karlsbader  Nadeln)  coniunximus,  nam  pater  meus  sibi  per- 
suasit, maxime  operatorem  peccare,  si  vulnus  claudat,  antequam  uterus  sanguinem  pro- 
fundere desiverit.  Abdomen  deinde  magno  emplastro  adhaesivo  circumdedimus,  atque 
in  inferiori  vulneris  angulo  glomus  linteum  posuimus  oleo  imbutum. 

Uterus  interim  exoptato  in  durum  globum  se  contraxerat. 

A 

Inter  operationem  mulier  magno  doloris  sensu  affectam  se  esse  ostendit,  qui  tum, 
cum  infans  extraheretur,  tantopere  auctus  est,  ut  per  breve  tempus  semianimis  esset 
atque  inscia  earum  rerum  quas  perpetiebatur,  quod  verita  nonnulla  confuse  dicta  de- 
monstrarunt. Omnibus  peractis  animus  eam  denuo  defecit,  sed,  aqua  frigida  in  faciem 
conspersa,  celeriter  eam  recreavit. 

Postquam  deinde  adeo  recreata  est,  ut  fortis  esset  arteriarum  pulsus  habitusque  eius 
bonus  vocari  posset,  hora  undecima  ac  dim.  in  lecto  posita  est.  Ahdomen  hullis  glacie 
impletis  tectum  est  atque  guttae  sedecim  tincturae  opii,  praeterea  glaciei  pilulae  atque 

haec  mixtura  ei  datae  sunt:  Rp.  Aq.  flor,  aurant.  §VI.  Extract.  hyosc.  gr.  XV.  Aq. 
lauroc.  311.  Syrup.  sacchar.  §1.  MDS.  Sumat  sing.  hor.  cochlear  unum. 

Deportatione  illa  aegrota  valde  defatigata  erat,  quo  pulsus  frequens,  languidus 
atque  exiguus  erat,  sed  non  inanis.  Aegrota  lenem  cepit  somnum  atque  crebro  qui- 
dem sed  legitime  respirabat,  interdum  potulenta  frigerantia  desiderabat,  mentisque  suae 
plane  compos  atque  voluptate  quadam  affecta  esse  videbatur. 

Sed  hora  fere  prima  post  meridiem  subito  valde  collapsa  erat,  nec  ulla  re  com- 
movebatur. Magno  tantum  labore,  sed  non  abrupte' interroganti  respondebat.  Rubor  raro 
mirum  in  modum  pallescebat,  frons  frigida  ac  sudore  lento  tecta  erat,  pulsus  ictus  vix 
poterant  numerari  atque  valde  exigui  erant.  Vertigo  autem,  angor  cordis,  inquies,  visus 
aut  auditus  hallucinationes  non  aderant  neque  omnino  ulla  distincta  anaemiae  signa, 
quae  quidem  adesse  non  poterat,  cum,  licet  sanguinis  profusio  per  nonnulla  momenta 
fuisset  saevissima,  duodeviginti  tantum,  ad  summum  viginti  unciae  se  profudissent.  E 
vulnere  nihil  sanguinis  atque  e vagina  paululum  tantum  profusum  est. 

Inde  ab  eo  tempore  aegrota  magis  magisque  collabebatur.  Lineamenta  faciei 
flaccebant  ac  colorem  helvolum  et  flavum  ducebant,  arteriarum  ictus  aequales  quidem 
sed  tam  crebri  erant,  ut  ad  centum  et  quadraginta  in  sexagesima  horae  parte  nume- 
rarentur. Respiratio  brevis  ac  molesta  fiebat,  totumque  corpus  collapsum  esse  vide- 
batur, frons  gelu  rigebat  et  humor  aeris  in  eo  se  collegerat,  ne  multa,  quasi  incubo 
laborare  videbatur.  Postquam  inde  aliquoties  moleste  respiravit,  atque  hora  prima 
ac  dim.  ultima  facta  est  inspiratio , mortem  occubuit. 

Horis  viginti  duabus  post  mortem,  postquam  sanguinem,  si  quis  adesset,  pre- 
mendo ex  inferiori  vulneris  parte  removimus,  quo  paucae  tantum  guttae  profusae  sunt, 
sectio  facta  est.  Cadaveris  rigor  modicus  erat.  Abdomen,  ut  percussio  ostendit,  aere 
tympanitico  modo  inflatum  fuit.  Cavum  peritonaei,  incisione  una  in  longitudinem  atque 
duabus  transversis  apertum,  primum  omentum  maius  atque  intestinum  crassum  prae- 
buit, quorum  prius  raris  locis  pigmento,  quod  sanguinis  rubrum  dicitur,  imbutum  utero 
se  acclinabat.  Omento  extracto  uterus  ante  oculos  positus  est,  qui  fundo  suo,  intesti- 
norum orbibus  subiacentibus  aliquid  protruso,  ad  umbilicum  usque  porrigebatur.  Sub- 
stantia eius  colorem  rubro  carnis  colori  non  dissimilem  habebat  atque  solida  ac  fibris 
muscularibus  bene  conformatis  praedita  erat.  Vulnus  hiabat,  quod  pollices  quatuor  ac 
dim.  longum  sursum  super  fundum  procedens  dextram  tubam  Fallopii  ita  dividerat,  ut 
pars  eius , quae  longa  erat  lineas  duas  ac  dim.,  ad  summum  tres , in  dimidio  sinistro 
adverso  sederet.  Inde  incisura  deorsum  ad  perpendiculum  in  quadrantem  inferiorem 
processit.  Vulneris  labia  plane  hiabant,  in  summo  uteri  fundo  paulum  extra  inflexa 

erant  atque  his  locis  pollices  unum  ac  quartam  partem  lata  et  firmis  sanguinis 
coagulis  vestita  erant,  quae  inde  raris  locis  libere  in  abdomen  progrediebantur;  inpri- 
mis  in  latere  dextro  coagulum  fasciae  instar  usque  ad  hepar  pertinebat.  Attamen  sanguis 
profusus  in  cavitate  abdominis  non  aderat,  atque  facile  erat  intellectu,  haemorrhagiam 
operatione  peracta  statim  plane  esse  sedatam.  Omnia  enim  sanguinis  coagula,  quae 
insidebant  atque  inde  per  proximos  intestinorum  orbes  se  extendebant,  ad  summum  un- 
ciam unam  ac  dim.  vel  duas  effecerunt,  quare  vix  sufficiebant,  quibus  vasorum  lumina 
persecta  concluderentur.  Sanguinis  coagula  solida,  quae  in  ipso  cavo  uteri  invenimus 
inprimis  eo  loco,  ubi  placenta  inserta  fuerat,  vix  est  quod  memorem. 

Os  uteri  tribus  locis  leviter  fissum,  quanquam  collapsu  clausum  erat,  tamen  in 
Ihaleri  magnitudinem  facile  potuit  dilatari. 

Cetera  organa  a regula  non  abhorrere  sectio  demonstravit.  Pulmones  pigmentum 
habebant  haud  parvum.  Cor  multa  adipe  obvolutum  laxum  erat  atque  in  corde  dex- 
tro fere  nihil , in  sinistro  paululum  tantum  sanguinis  coagulati  invenimus.  Cum 
musculi  superiorum  extremitatum  bene  nutriti  ac  vivido  colore  praediti  essent,  infe- 
riorum extremitatum  musculi  atrophici  erant  atque  texturam  mollem  habebant  ac  pal- 
lidam, cuius  fasces  nonnulli  adipe  admodum  degenerati  erant. 

Summam  earum  rerum  memorabilium,  quas  haec  cadaveris  sectio  praebuit,  consi- 
derantem ante  omnia  subit  quaestio,  qua  tandem  de  causa  mulier,  de  qua  agitur,  mor- 
tua sit.  Quae  quidem  quaestio  eo  maioris  momenti  est,  quo  magis  multarum  sectionum 
caesarearum,  quas  mors  secuta  est,  observatione  constat,  eum,  quem  antea  descripsimus, 
exitum  rarissime  inveniri,  vel  potius,  qui  tanta  fuerit  singularitate,  nunquam  esse  de- 
scriptum. Inveniuntur  quidem  in  obstetricia  disciplina  sectionum  caesarearum  observa- 
tiones haud  paucae,  quas  celerrime  mors  secuta  est,  atque  si  ex.  gr.  eximias  illas  se- 
ctionum caesarearum  collectiones,  quas  G.  A.  Michaelis  '*)  ac  C.  Kayser  **)  ediderunt, 
consideramus,  eo,  quod  statim  matris  mortem  adduxerunt  memoria  dignissimae  sunt 
eae,  quas  Wendelstaedt,  Stein  iun.,  Armbruster , Mende , Oesterlen,  Engeltrum,  Lovati, 
Thompson,  Hull , Baudelocque , John  Bell,  Mc-  Iiibbin,  Wiesel  alii,  maxime  autem  quas 
Wendelstaedt,  John  Bell,  Oesterlen,  Engeltrum,  Thompson  perfecerunt.  Sed  tamen 
in  his  omnibus,  quos  memoravi,  casibus  magnas  sanguinis  effusiones  tam  externas  quam 
internas,  abdominis  organa  magnis  qui  antecesserant  partus  laboribus  inflammata,  gan- 
graenam, uteri  paralysin,  alia  huiusmodi  mortis  causas  fuisse  inter  omnes  constat; 
ac  ne  unus  quidem  horum  casuum  nostro  casui  similis  est.  Neque  vero  hoc  si- 

*)  Ej.  Abbandlungen  aus  dem  Gebiete  der  Gebiirtshiilfe,  Kiel  1833.  8.  pag.  81  seq. 

Ej.  De  eventu  sectionis  caesareae.  Havniae  1811.  8.  p.  43  seq. 

lentio  praeterire  possum , in  collectionibus  illis  nonnullos  enumerari  casus  , ubi , 
cum  sectio  post  mortem  instituta  nihil , quod  alicuius  momenti  sit , praebuerit , sym- 
ptomata nervosa  quae  vocantur  mortis  causam  fuisse  putantur,  Moreau  autem,  qui 
Parisiis,  ac  Dohlhoff',  qui  Magdeburgi  medicinam  exercent,  fere  nihil  manifesti  alferre 
potuisse.  Neque  vero  timeo,  ne  arrogantiae  in  viros  vere  meritos  mihi  vertatur, 
si  omnes  illas  sectiones  primo  aspectu  diligentia,  cui  in  his  rebus  opus  est,  carere  se 
prodere  contendo,  quare  etiam  fidem  sibi  conciliare  non  possunt.  Sectionem  qui- 
dem, quae  plus  illis  manifesti  praebeat,  ego  quoque  alfere  nequeo,  sed  affirmare  possum, 
maxima  cum  religione  eam,  quam  in  medium  protuli,  esse  peractam.  Peracta  enim  est 
coram  patre  meo  ab  eius  medici  assistentis  manu  exercitata,  multis  circumstantibus  medi- 
cinae studiosis,  qui  oculis  attentis  rem  intuebantur,  atque  id  possunt  testimonio  confirmare, 
in  muliere  illa , quae  usque  ad  operationem  valetudine  optima  usa  est , neque  partu 
eiusque  diuturnitate  aut  labore  aliqua  ex  parte  affecta  est,  sectione  nihil  potuisse  afferri, 
quo  medicus,  qui  suo  iure  manifesta  quaerit  ac  prompta,  quibus  facti  interpretationem 
salva  fide  confirmet,  niti  possit.  Sed  tamen  meum  est  ex  animi  sententia  de  mortis 
causa  id  in  medium  proferre , cuius  proferendi  litterarum  studio  mihi  potestatem 
factam  esse  puto. 

Ut  igitur  breviter  dicam,  quid  sentiam,  omnia  momenta,  quae  mortem  adduxerunt 
sive  facta  illa,  quibus  vita  parturientis  validae  exstincta  est,  melius  complecti  me 
posse  nego,  quam  si  mulierem  illam  sola  enormitate  laesionis  mortuam  esse  dicimus. 
Neque  dubito  notione  uti,  quae  quidem  in  nullo  libro,  quo  anatomia  pathologica  tra- 
ditur, invenitur,  nihilominus  tamen  eodem  iure  mortis  causa  in  sectione  caesarea  vocari 
potest,  quam  crebriores  quidem  ac  clariores  illae  causae,  quas  libri  de  hac  re  conscripti 
afferunt,  in  quibus  abdominis  organorum  eorumque  tegumentorum  inflammationes  uber- 
rimae, earumque  exitus,  profusiones  atque  exsudationes  vires  consumentes,  sanies,  gan- 
graena, sanguinis  contagiones,  confectio  virium  profusione  alvi  effecta,  porro  haemor- 
rhagiae , quae  serius  vel  ocius  apparent,  magni  impetus  nervosi,  inprimis  convulsiones, 
intestinorum  orbium  in  uteri  vulnus  incarcerationes,  alia  maximi  momenti  sunt. 

Si  mortem  enormitate  laesionis  effectam  esse  dico,  hanc  tueor  sententiam,  vul- 
nera magna  sive  longitudinem  sive  circuitum  respicis , etiamsi  nihil  aliud  accedat , eo 
fieri  posse  mortifera,  quod  ipsa  vulneratio  — praesertim  si  organum,  quod  physio- 
logice tanti  momenti  est  *) , ut  uterus  gravidus  aut  parturiens , vulneretur  — nervos 
numerosos,  qui  in  incisurae  regione  iacent,  inprimis  sensorios  adeo  afficiat,  ut  magna 
nervorum  centra  invadere  atque  inde  paralysin  organorum  respirationis  ac  cordis 

*)  Cf.  H.  F.  Kilian  Operalive  Geburtsluilfe.  ed.  sec.  Tom.  II.  p.  730.  et  ej.  Geburtslehre  etc.  ed.  sec. 

Tom.  II.  part.  I.  $.  64.  pag.  75. 

efficere  possit  , quae  quo  citius  aut  tardius  accedat , eo  citius  aut  tardius  vitam 
conficiat. 

Praeterea  persuasum  mihi  est,  si  hoc  modo  focus,  ut  ita  dicam,  vitae  nervorum  morti- 
fere afficiatur,  alios  casus  permultos  cum  omni  vulneratione  semper  coniunctos,  qui  quidem 
per  se  graves  sunt,  neque  tamen  vitam  in  discrimen  vocant,  ut  ex.  gr.  modicam  san- 
guinis profusionem,  magnam  nervorum  minorum  ramificationum  copiam  persectam,  aeris 
impetum  in  nudata  abdominis  organa  *),  inprimis  autem  dolorem  atque  angorem  ante  atque 
inter  operationem  paralysin  efficientem,  multo  maioris  quam  alias  solere  momenti  esse,  atque 
in  eo  efficiendo  ac  perficiendo  effectum  praestare,  quem  soli  nunquam  efficere  possint. 

Mortem  igitur,  quae  ex  enormitate  laesionis  proficiscitur,  perplexam  esse  existimo, 
atque  gravissimis  vitae  fontibus  non  una  tantum  ex  parte  affectis  allatam,  quam  revera 
exstare  facile  possit  demonstrari.  Atque  equidem,  quae  mea  est  physiologica  scien- 
tia, rationem  eius  reddere  possum  eiusque  agnoscendae  mihi  ius  datum  esse  puto, 
neque  obiici  mihi  posse  arbitror,  ad  umbram  tantum  atque  inane  nomen  me  confugisse. 

His  de  sententia  mea  disputatis,  ad  gravissimam  dissertationis  meae  partem  trans- 
eam, sceletumque,  quod  optime  servatum  ac  collectioni  xenodochii  obstetricii  Bonnensis 
insertum  est,  inprimis  autem  pelvim,  cui  quae  similis  sit,  pelvim  exstare  pater  meus 
negat,  accurate  diligenterque  describam. 

Sceletum  maxima  cum  diligentia  praeparatum  artificioseque  compositum  cum  os- 
sium gracilitate  ac  tenuitate,  tum  levitate  insolita  excellit.  [Quo  quidem  pondere  sit, 
indicare  non  possum,  cum  sceletum  optime  colligatum,  iure  timens  ne  eo  laedatur,  in 
libram  ferre  non  ausus  sim.]  Accedit,  ut  omnia  quatuor  extremitatum,  inprimis  infe- 
riorum, ossa  adipe  large  imbuta  sint,  cum  in  celeris  sceleti  partibus  fere  nihil  adipis 
exstet  atque  inprimis  cranium  albo  nitidoque  colore  praecellat. 

Sceleti  mensuras , cum,  parvo  omisso  discrimine,  accurate  iis  congruant,  quas  su- 
pra adnotavimus,  hoc  loco  praetermittere  possumus. 

Cranium  magnitudine  maxime  insigne,  globum  repraesentat  inprimis  in  adversam 
nec  non  in  altum  explicatum,  in  quo  tubera  parietalia  ac  vertex  maxime  emineant. 
Diametri  eius  maxime  memorabiles  has  mensuras  habent. 

Diametros  recta  . . . 6",  9"' 

Diametros  transversa  . 5",  10*"' 

Diametros  perpendicularis  4",  10'"  s.  11"'. 

Cranii  atque  inprimis  ipsius  calvariae  ossa  tam  tenuia  sunt,  ut  suspicio  vix  pos- 

Maxime  autem  petimus,  ne  quis  per  nostram  operationem  aerem  venarum  ora  invasisse  putet,  quod  cum 

omniuo  vix  fieri  possit,  quo  nobis  hoc  accidisse  confirmetur,  nihil  inventum  est. 

sit  repelli,  mulierem  primis  aetatis  temporibus  hydrocephalo  paulum  laborasse,  quanquam 
ipsa,  magna  praeterita  memoria  repetendi  facultate  praedita,  nihil  huiusmodi  meminit. 

Ad  suturas  quod  attinet,  suturam  frontalem  pulchre  graciliterque  formatam  esse 
notamus,  cui  sutura  coronalis  ac  sagittalis  simillimae  sunt,  suturas  autem  lambdoideam 
ac  temporales  tantas  praebere  proprietates,  ut  hoc  cranium  revera  perrarum  esse  effi- 
ciant. Tota  enim  sutura  lambdoidea,  quae  insolita  sui  latitudine  ad  spinam  usque  occi- 
pitalem porrigitur,  continens  praebet  corollarium  triginta  aut  quadraginta  ossiculorum 
Wormianorum,  partim  magnorum  ac  poli,  fere  unum  in  quadratum  habentium.  Eadem 
ossiculorum  suturarum  copiosa  formatio  symmetrica  fere  convenienter  atque  eleganter 
per  totas  suturas  squamosas  quoque  processit,  quae  inde  fere  octo  lin.  Paris,  latae  sunt. 
Ad  quam  miram  ossiculorum  Wormianorum  copiam,  quae  maximam  movet  admiratio- 
nem, si  insignem  ossis  occipitalis  tenuitatem  ac  vestigia  profunda  gyrorum  cerebelli  ad- 
ieceris,  nitidissimum  craniotabis  Elsaesseri  sanandae  rationis  exemplum  habebis. 

Columna  vertebrarum  multa  commemoratione  dignissima  praebet,  atque  ante  omnia 
observandum  est,  omnes  vertebras  communi  forma  rhachitica  valde  distincta  ac  sub- 
stantiae commutatione  esse  insignes.  Omnes  enim,  ossium  textura  valde  soluta,  quod 
osteoporosi  non  ambigua  effectum  esse  puto,  graciliter  conformatae  atque  humiliores  sunt, 
quam  fieri  solet,  nonnullae  autem,  inprimis  thoracis  vertebrae  ac  superior  vertebra 
lumbaris , emollitione  telae  osseae  tam  evidenter  compressae  sunt , ut  octo  tantum  lin. 
altae  sint;  quo  accedit,  ut  omnes  vertebrae  ab  altera  parte  in  alteram  partem  valde 
convexae  sint. 

Columnae  vertebrarum  directio  mirum  in  modum  mutata  est,  partim  maxima  sco- 
liosi aut  lordosi,  partim  eo,  quod  vertebrae  se  circum  axem  longum  converterunt'"'). 
Qua  conversione  omnes  vertebrae  plus  minus  laborant,  unde  superficies  anterior  ver- 
tebrarum colli  magis  in  dextram  quam  in  anticam,  omnes  vertebrae  dorsales  autem 
non  dubitanter  in  dextram , omnesque  vertebrae  lumbares  in  sinistram  declinant. 

De  capite  quod  valde  in  humerum  sinistrum  declinat,  vertebrae  colli  linea  obii— 

Licet  in  hac  columnae  vertebrarum  deviatione  homines  rhachitici  maxime  cernantur,  tamen  aliud  quoddatn 
singulare  in  eo  Invenitur,  quod  pater  meus  saepissime  animadvertit,  cuiusque  rei  collectio  obstetriciae  exem- 
plum habet  maxime  insigne.  Res  vero  haec  singularis,  quae  rarissime  atque  in  hominibus  rhachiticis  tan- 
tum inveniri  videtur,  in  eo  cernitur,  quod  omnis  columnae  vertebrarum  flexio  paene  prorsus  evanescit  atque 
columna  fere  plane  recta  fit , vertebris  circum  axem  longum  nullo  modo  conversis.  Cuius  columnae  ver- 
tebrarum generis  exemplum  insigne  tabularum  collectio  musei  Vupugtreni  [Paris,  a.  MDCCCXL1I.  Tab:  XX. 
fig.  .517.]  praebet,  quod  eiusdem  generis  est,  quod  pater  meus  novit.  Sed  de  vi  huius  rei  in  descriptione 
huius  sceleti  (vid.  Museum  d’Anat.  palhol.  Seconde  Partie.  Paris  1818.  8.  p.  70-1  sq.)  male  perperamque  ju- 
dicatum est,  cum  Lacioix  hac  re  singulari,  ut  ita  dicam,  oppressus,  his  tantum  verbis  id  possit  interpre- 
tari : „La  colonne  vertebrale  preseute  une  rectitude  anormale  due  au  mauvais  etat  de  dessiCMion«.  Neque 
vero  haec  res  e vitio  aliquo  in  siccando  sceleto,  sed  homine  iam  vivente  exorta  est. 

qua  quidem  sed  recta  in  humerum  dextrum  discedunt,  unde  thoracis  vertebrae  valde 
in  cavum  thoracis  dextrum,  vertebrae  autem  abdominales  ac  lumhares  eodem  fere  modo 
in  sinistram  incurvatae  sunt,  unde  distincta  S romani  forma  efficitur,  quae  eo  magis 
insignis  est,  quod  vertebrae  thoracis  magnopere  intus  protrusae  sunt,  vertebrae  autem 
lumhares  lordosi  quoque  maxime  arcuatim  intus  declinant. 

Inde  vero,  atque  quod  os  sacrum  admodum  recessit,  vis  corporis  ponderis 
maxime  in  vertebras  abdominales  atque  os  sacrum  collata,  ah  inferioribus  autem 
vertebris  lumbaribus  admodum  remota  est,  quare,  quod  maxime  memorabile  est,  eae, 
quae  supremam  vertebrarum  lumbarium  valde  compressam  sequuntur  vertebrae,  multo 
minus  compressae  adeo  accrescunt,  ut  iain  quinta  earum  quindecim  lin.  alta  sit. 

Thorax  maxima  vertebrarum  incurvatione , si  cum  ceteris  corporis  partibus  com- 
paraveris, parvum  tantum  spatium  praebet,  quod  quidem  maxime  ad  dextram  partem 
pertinet,  ubi  pulmonibus  parva  tantum  libere  se  movendi  potestas  data  erat.  In  sini- 
stra pectoris  parte  res  melius  se  habet,  atque  praecipue  cor  magnum  atque  optime 
conformatum  deorsum  a quinta  costa  usque  ad  nonam  costam  [spatium  haud  parvum 
sibi  comparavit. 

Costae  tenues  quidem  ac  graciles  sed  legitime  conformatae  sunt,  neque  in  iis 
ullum  fracturae  sanatae  vestigium  invenitur.  Universae  autem  valde  sursum  ad  cla- 
viculas usque,  quae,  quod  curvationibus  magnis  atque  angulosis  e fracturis  multis  ac 
solide  sanatis  exortis  efficitur,  magnopere  super  thoracem  porriguntur,  elatae  sunt. 

Praeterea  extremitatum  superiorum  ossa  non  una  ex  parte  observatione  digna  sunt. 

Scapulae  enim  mirabili  levitate,  ossium  stratis  tenuibus  et  ubique  pellucidis  formatae 
ac  parvae  sunt,  utraque  longa  est  pollices  quatuor  ac  lineas  duas ; dextra  lata  est  polli- 
ces duos  ac  lineas  sex,  sinistra  autem  certe  tres  pol].,  quare  haec  omnino  multo  maior 
esse  videtur,  quam  altera.  — Humeri,  quorum  apophyses  haud  mediocriter  conformatae 
sunt,  diaphyses  habent  diverse  nec  uno  modo  formatas.  — Humerus  enim  sinister  sat  vali- 
dus planeque  rectus  est  atque  in  medio  tantum  unius  fracturae  optime  ac  solide  sanatae 
vestigium  praebet,  dexter  autem  mirum  in  modum  gracilis,  tenuis  ac  valde  curvatus 
est,  in  eoque  multarum  fracturarum  vestigia  inveniuntur,  quarum  inprimis  una  supra 
cubiti  articulum  mira  est,  quae  fragmento  inferiori  circum  axem  longum  convertendo 
sanata  est,  quare  tota  articulatio  intus  declinavit,  unde  totum  antibrachium , muliere 
iam  Yivente,  cubili  articulatione  non  legitime  formata,  valde  ac  constanter  intus  cur- 
vatum est,  quae  quidem  incurvatio  insignem  superioris  radii  finis  conversionem  circum 
ulnam  effecit.  Utriusque  antibrachii  sinistri  radius  longo  abhinc  tempore  fractum  id 
esse  demonstrat.  Reliqua  optime  se  habent. 

Extremitatum  inferiorum , quibus  mulierem  nunquam  usam  esse  iam  supra  dixi- 

mus,  ossa  omnia  tenuissima  sunt  ac  gracillime  formata,  atque  apophyses  tantum  earum 
in  genuum  articulationibus  turgide  nodosae  sunt.  Femorum  ossa  modice  extra  arcuatim 
curvata  sunt,  atque  fracturarum  multarum  optimeque  ac  solide  sanatarum  vestigia 
praebent,  praecipue  autem  in  sinistro  multo  maior  talium  laesionum  copia  invenitur. 
Femora  admodum  brevia  sunt,  atque  a capite  femoris  ad  ossis  condylos  usque  pollices 
quinque  ac  lineas  tres  quatuorve  habent.  Valde  autem  ossis  caput  admirationem 
movet,  quod  parvum  admodum  atque  omni  ex  parte  modice  tantum  conformatum  est, 
et,  quod  certe  memorabile  est,  fovea  pro  ligamento  terete,  quae  clare  discerni 
possit,  caret,  atque  si  trochanteris  minoris  valde  porrecti  magnitudinem  prorsus  sin- 
gularem comparas,  mirificum  est  atque  insigne. 

Trochanteres  maiores  utrimque,  maxime  autem  in  sinistra  parte  usque  ad  ipsum 
os  ilium  elati  sunt,  eiusque  superficiei  externae  tam  arcte  firmiterque  incumbunt,  ut 
utrimque,  maxime  autem  in  sinistra  parte,  os  perspicue  impresserint  atque  in  fovea  hoc 
modo  effecta  iaceant.  Crurum  ossa  tenuissima  ac  gracillima,  sed  angulis  acutis  prae- 
dita arcuatim  admodum  intus  curvata  atque  pollices  septem  ac  lineas  duas  longa  sunt. 
Tibiam  sinistram  aliquoties  fuisse  fractam,  quanquam  fracturae  solide  sanatae  sunt,  fa- 
cile est  intellectu.  Fibula  in  utraque  parte  ad  capitulum  suum  tam  tenuis  est,  ut  mo- 
dicae tantum  pennae  anserinae  crassitudinem  assequatur.  Pedum  ossa  omnibus  sceleti 
ossibus  exilitate  praestant , nec  maiores  sunt  iis , quibus  infans  trium  quatuorve  anno- 
rum utitur  *). 

Pelvi  denique  nullam  quae  similis  sit  exstare  pater  meus,  ut  iam  supra  dixi,  sibi  per- 
suasit, neque  in  omnibus,  qui  de  hac  re  agunt,  libris,  pelvis  huic,  quam  statim  describam, 
similis  descriptio  invenitur.  Neque  non  aliqua  ex  parte  pertimescendum  mihi  esse  puto,  ne, 
qui  ossa  innominata  plurimis  locis  chartae  scriptoriae,  atque  rami  horizontales  ossium  pubis 
et  crura  arcus  ossium  pubis  chartae  lusoriae  germanicae  crassitudinem  vix  assecuta  esse 
legunt,  omnia  me  nimis  augere  arbitrentur.  Quae  quidem  vera  a me  dicta  esse  cum 
sceleti  contemplatione  tum  hoc  demonstratur,  quod  totum  sceletum,  vertebris  lumbaribus 
atque  ossium  femorum  partibus  exceptis,  non  plus  ponderis  habet  quam  duarum  uncia- 
rum, trium  drachmarum,  ac  sedecim  granorum.  Atque,  ne  multa,  pelvis  ossa  tenuis- 
sima ac  subtilia  qui  videt,  statim  intelligit,  pelvim,  si  unquam  corporis  pondus  eam 
ferre  necesse  fuisset,  futurum  fuisse,  ut  prorsus  frangeretur. 

Pelvis  igitur  partes  earumque  ad  pelvis  cavitates  efficiendas  coniunctio  descri- 
bens, omnes  mensuras,  quae  memoria  dignae  sunt,  diligenter  afferam,  neque  vero 


*)  Calceoli  quibus  mulier  utebatur  maximeque  gloriabatur,  longi  erant  pollices  tres  et  lineas  decem  ac  lati  pol- 
lices duos. 

pravam  illam  consuetudinem  sequar,  atque  diametrorum  mensuris  tanta  luxuria  com- 
mentationem meam  obruam,  quanta  novissimae  pelvium  deformitatum  relationes  saepius 
praecellunt.  Constat  enim,  has  mensurarum  copias  maxima  ex  parte  negligi  atque  le- 
ctorum impatientiam  patientiam  scriptorum  prorsus  aequiparare. 

Totius  pelvis  formatio  a solita  pelvium  formatione  plane  abhorrens  statim  primo 
aspectu  in  memoriam  vocat  eam  spatii  mutationis  rationem,  quae  in  vera  osteomalacia 
quae  dicitur  invenitur.  Ossa  ilium  a parte  antica  in  adversum  adeo  incurvata  sunt, 
ut  locum  haud  mediocriter  depressum  efficiant,  qui  licet  sulcum  iliacum  praebeat  non 
tam  magnum  atque  altum,  ut  in  pelvis  osteomalacica  interdum  fieri  solet,  tamen  magno- 
pere, praesertim  in  parte  dextra,  ei  assimilis  est.  Ossa,  ut  iam  dixi,  tanta  sunt  tenui- 
tate, ut  ad  veritatem  loquar,  si  margine  quidem  angusto  excepto,  gracilis  chartae 
epistolaris  crassitudinem  ea  habere  affirmo,  atque  tam  esse  tenuia  ac  fragilia,  ut  levissime 
tacta  perfringantur.  Os  ilium  dextrum  pollices  tres  altum  ac  pollices  duos  et  lineas 
tres  latum  est;  os  ilium  sinistrum  pollices  duos  et  lineas  novem  altum  ac  pollices  tres 
latum  est.  Praeterea  diametros  adversa  magna  pollices  sex  et  lineas  decem,  diame- 
tros autem  adversa  parva  pollices  sex  et  lineas  novem  habet. 

Pelvis  minor  ? 

si  eam  ex  glto  contemplaris,  prorsus  eodem  modo,  ut  in  pelvibus  vere  osteomalacicis 
fieri  solet,  spatium  trifidum  praebet,  quod  quidem  in  figura  [Tab.  II.]  tam  distincte,  ut 
in  sceleto  exstat,  depingi  non  poterat,  cum  pelvim,  ut  plures  eius  proprietates  simul 
effingi  possent,  non  plane  e sublimi  sed  aliquid  ex  antica  delineari  necesse  esset. 

Spatium  trifidum  cum  omnino , tum  inprimis  in  superiori  parte  pelvis  dimidii  sini- 
stri, cuius  configuratio  inde  valde  asymmetra  est,  maximis  angustiis  laborat.  Pars 
angustissima  autem  inter  superiorem  pariem  vertebrae  lumbaris  quartae  atque  synoslo- 
sin  pubo- iliacam  sinistram  iacet,  et  Ires  tantum  quatuorve  lineas  lata  est.  In  latere 
dextro  autem  eadem  pars  pollicem  unum  et  lineas  novem  lata  est,  cum  corpus  verte- 
brae lumbaris  quartae  a symphysi  ossium  pubis  fere  pollicem  unum  et  lineas  decem  absit. 

Ipsa  pelvis  cavitas  sola  symphysi  ossium  pubis , quae  lineas  undecim  alta  est, 
atque  quintae  vertebrae  ac  quartae  corporibus,  quae  adeo  delapsa  sunt,  ut  veram  pa- 
rietem posteriorem  pelvis  minoris  fere  sola  efficiant,  formatur;  nam  os  sacrum  atque 
os  coccygis,  quae  alias  hoc  pelvis  spatium  efficere  solent,  hic  tanta  sunt  exilitate  atque 
adeo  incurvata,  ut  summum  os  coccygis  superiori  primae  vertebrae  sacralis  margini 
ex  adverso  positum  sit,  ita  ut  distet  unam  duasve  lineas. 

Arcus  ossium  pubis,  cuius  formatio  admodum  mutata  est , pro  aliis  spatii  coarcta- 
tionibus, minore  tantum  coarctatione  affectus  est,  nam  etiamnum  arcus  distinctus  exstat, 

atque  alterum  tuber  ischii  ab  altero  abest  pollices  duos  ac  lineas  tres,  maximae  autem 
angustiae  inter  crura  arcus  ossium  pubis  pollicem  unum  ac  lineas  novem  habent. 

Omnia  .iotfus,  pari  otis  «anterioris  pelvis  ossa  singulari  tenuitate,  gracilitate,  exilitate 
sunt  insignita,  atque  rami  horizontales  ossium  pubis  tenui  tubo  fumisugii  Coloniensis  haud 
dissimiles  sunt.  Tubera  autem  ossium  ischii  adesse  vix  dici  potest,  sed  de  ossium  toro 
nonnisi  valde  modico,  qui  hoc  loco  cernitur,  loqui  possumus.  Maxime  autem  memo- 
rabile, cuius  rei,  quantum  equidem  scio,  nemo  adhuc  mentionem  fecit,  id  est,  quod  lo- 
cus depressus,  cavo  similis,  qui  acetabulum  vocari  possit,  non  adest,  sed  simplices 
tantum  superficies  articulares  duae  cernuntur,  quae  mediocriter  concavae  sunt,  qua- 
rumque ea,  quae  in  parte  dextra  exstat,  paulo  depressior  est,  quam  altera,  cuius  rei 
rarissimae  quae  causa  sit  Anamnesis  demonstrat. 


II, 

Diiudicatio 

morbi  et  pelvis  aberrationum  a forma  naturali. 

Sceletum  hoc  admirabile  contemplantem  paulisper  sed  etiam  paulisper  tantum 
quaestionem  subire  necesse  est,  quod  osteomalaciae  genus,  utrum  id  quod  rhachitis 
vocari  solet,  an  id  quod  osteomalacia  universalis  adultorum  sive  simpliciter  osteoma- 
lacia vocatur,  ingentes  illas  formarum  mutationes,  quae  nobis  ante  oculos  positae 
sunt,  effecerit.  Sin  vero,  quod  iam  quas  posui  quaestiones  demonstrant,  etiam  Virchowii  "*) 
V.  Cl.  commentatione,  singulari  subtilitate  ac  veritatis  amore  praestante,  mihi  non  per- 
suasum est,  omnes  ossium  rhachiticorum  atque  osteomalacieorum  curvaturas  non  inde, 
quod  ossa  mollita  sint,  sed  potius  e fracturarum  intraperiostalicarum  copia,  quibus 
periostei  integritas  non  turbata  sit  **),  esse  exortas:  hoc  ea  de  causa  factum  est,  quod 
magnam  rhachiticorum  atque  osteomalacieorum  sceletorum  sceletorumque  partium  co- 
piam contemplandi  diligenterque  examinandi  potestas  mihi  facta  est,  quae  quidem  locis 
permultis,  praesertim  in  ossibus  cylindricis  ac  costis,  infractiones  numerosas  ex  Vir- 
chowii  sententia  sanatas  perspicue  praebebant,  verumtamen  non  minus  saepe  maxima 
data  opera  nulla  infractio  ac  ne  vestigium  quidem  infractionis  inveniri  poterat.  Quod 


*)  Ej.  Arcliiv  fur  patholog.  Anatomie  elc.  Berol.  1853.  8.  Tom.  V.  fasc.  IV.  p.  409  seq. 

1.  c.  p.  4GI  seq.  inprimis  p.  174.  498.  ai. 

cum  ante  omnia  maxime  ad  pelves  spectat,  tum  inprimis  ad  pelves  formae  osteomala- 
cicae,  quae  dicitur,  cuius  generis  ea  est,  de  qua  agimus,  atque  ad  raras  quidem  sed 
haud  ignotas  pelves  vere  osteomalacicas , quae  tanta  flexibilitate  sunt  ac  dilatabilitate, 
ut  re  vera  veluti  cera,  manu  inducta,  extendi  ac  dilatari  possint  *).  Haec  igitur  Vir- 
cliowius  prorsus  neglexit,  neque  omnino  de  pelvibus  quaestionem  instituit,  quod  si  fe- 
cisset, qua  erat  sagacitate  ac  quo  veritatis  amore,  facile  intellexisset,  negare  ossa 
mollita  et  in  rhachitide  et  in  o-steomalacia  re  vera  inveniri  nihil  aliud  esse  nisi  rei 
naturae  vim  inferre. 

Licet  quidem  eas,  quas  antea  commemoravi  morbi  formas  unius  generis  systematis 
nosologici  esse  concedam,  valde  tamen  eas  ipsa  natura  inter  sese  differre  arbitror. 
Commentationum  de  rhachitide  (et  osteomalacia)  copiam  inde  ab  anno  millesimo  sex- 
centesimo quinquagesimo,  quo  anno  Franc.  Glisson  primam  earum  „De  rhachitide  sive 
morbo  puerili  tractatus4*  inscriptam  vulgavit,  usque  ad  nostram  memoriam  valde  aucta 
est,  atque  novissimo  praesertim  tempore  Rnss , J.  Guerin , Wallacli,  Trousseau,  La— 
segue,  Stamki,  Hohl,  Virchowii,  aliorum  commentationes  subtilibus  disquisitionibus  ab- 
undantes accesserunt;  nihilo  minus  tamen  discrimen  sine  dubio  plane  distinctum,  quod 
inter  morbi  rationes  rhachitidis  et  osteomalaciae  interest,  ad  veritatem  agnitum  com- 
munem comprobationem  assequi  non  potuit.  Ingeniosa  quidem  atque  magna  ex  parte 
vera  disputare,  sed  res  ad  ipsam  rei  naturam  pertinentes  non  accurate  distinguere  vi- 
dentur Trousseau  ac  Lasegue,  qui,  quo  quisque  rhachitide  laborans  aetate  ad  eas  ra- 
tiones maxime  accedat,  quibus  adulti  utuntur,  pathologicis  quoque  commutationibus, 
quibus  obnoxius  sit,  osteomalacicae  simillimas  esse  dicunt,  atque  rhaehitidem  osteo- 
malaciam ossis  crescentis  esse  volunt,  cuius  proveniendae  ratio  definita  sit  forti  ossium 
formatione  : osteomalaciam  autem  rhaehitidem  esse  ossis  adulti , atque  quo  magis  in- 
fans aetate  progrediatur,  ossaque  eius  excoluntur,  eo  similiorem  osteomalaciae  fieri 
ossis  re  vera  rhachitici  rationem  anatomicam.  Multo  accuratiores  notitias,  quae  magis 
ad  ipsam  morbi  naturam  spectant,  germanorum  scriptorum  disquisitiones  procreaverunt, 
quae  ius  quoque  potestatemque  nobis  faciunt,  eas,  quas  infra  posui,  propositiones  in 
pathogeniam  recipere,  quas  virorum  doctorum,  e quorum  scriptis  eas  sumpsi,  au- 
ctoritate nisus  tentari  non  posse  censeo:  In  osteomalacia **)  ipsum  os  adultum  per- 
fectumque mutatur,  in  rhachitide ***)  autem  luxurians  cartilago,  quae  ad  ossificatio- 


Praeter  irmlta  alia  exempla  partim  descripta  partim  depicta,  ut  iu  libro  illo  quod  Weidmann  edidit,  nu- 
perrime memorabile  huius  pelvis  malaciae  specimen  repertum  est  in  schola  obstetricia  Coloniensi,  cuius 
praeparatum , quod  egregia  praecepta  praebet,  in  spiritu  vini  servatur. 

Inprimis  in  osteomalacia  fracturosa. 

Maxime  in  rhachitide  torpida. 

nem  non  pervenit,  atque  periosteum  morbi  sedes  sunt.  Hic  igitur  incurvationes  corpo- 
ris deformationesque  eo  efficiuntur,  quod  sceletum  primordiale  plus  minus  universe  w 
non  in  os  mutatur  aut  tarde  mutatur  , atque  partes  cartilaginosae  inprimis  apophyses 
ultra  modum  nutriuntur;  ibi  autem  sceletum  iam  plane  ossificatum  molliri  intelligi- 
tur,  atque  igitur  ossa  osteomalacica,  quod  valde  insigne  maximique  momenti  est , fere 
semper  sceleti  secundarii  structuram  ac  formationem  praebent,  modo  sales  calcarii 
magna  ex  parte  removeantur.  In  osteomalacia,  ut  Virchowius  putat,  re  vera  resorbetur 
eaque  vera  osteoporosis  est:  quod  firmum  est,  mollitur  atque  ossa  calce  plena  conta- 
bescentia in  medullam  admodum  vasculosam  gelalinae  similem  mutantur;  in  rhachitide 
autem  nihil,  quod  alicuius  momenti  est,  resorbetur:  quod  molle  est  non  solidatur  atque 
tabulata  calce  carentia  osteoidea  eodem  modo  immutata  permanent,  ut  tabulata  in  cal- 
cem versa,  compacta  ac  spongiosa.  Ne  multa,  in  osteomalacia  nihil  nisi  tabes,  atro- 
phia, degeneratio , metamorphosis  regressiva , in  rhachitide  autem  accessio  , luxuries, 
incrementum  ac  metamorphosis  progressiva  reperitur. 

Ad  dissolvendas  autem  eas,  quas  in  initio  huius  parvae  commentationis  partis  posui, 
quaestiones  haud  necesse  est  fructuosam  [illam  disquisitionis  pathologiae  anatomicae 
summam  supra  compositam  examinari,  cum  simplici  sceletorum  formarum  contemplatione 
attente  facta  ad  eventum  plane  certum  perveniamus.  Atque  omnino  id  observandum 
est,  dubitationem  quidem  posse  afferri,  utrum  rhachitis  affuerit,  an  osteomalacia,  si 
pauca  tantum  ossa,  aut  singula  ossa  cylindrica,  costae,  alia  contemplationi  praebentur, 
medico  autem  in  perscrutandis  his  rebus  exercitato , praecipue  si  artem  obstetriciam 
exercet,  slatim  fore  persuasissimum  de  hac  re,  si  totum  sceletum  vel  maxima  sceleti 
pars,  ante  omnia  autem  pelvis  integra  ad  iudicandum  praebetur.  Quanquam  enim, 
quod  in  nostro  casu  atque  aliquot  similibus  casibus  factum  est,  pelves  eorum,  qui 
rhachitide  laborant,  formam  osteomalacidam , ut  dicunt,  imitari  possunt,  tamen  me- 
dicus exercitatus  sensu,  quo  universa  pelvis  eum  afficit,  discrimen  facile  intelligat, 
atque  paler  meus  iam  nuperrime  denuo  omnem  de  huins  rei  veritate  dubitationem 
sibi  remotam  esse  affirmat,  in  pelvium  collectione,  quam  Naegele  constituit,  pelvim 
illam  claram  Schvv.  mulieris  Manhemiae  *)  natae  manibus  tenenti , quae  a viris  in 
arte  medica  probe  versatis  osteomalacica  habita  esse  dicitur. 

Quare  si  non  ea , quae  de  vita  Helenae  Peters  supra  enarravi , morbi , qui  hic 
saeviit,  natura  quae  esset  demonstrarent,  tota  tamen  sceleti  praecipue  autem  pelvis 
formatio  me  cogerent,  ut  dicerem,  hic  „ formationem  rliachiticam u adesse.  Ea  tantum 
de  re  potest  dubitari , utrum  Helena  Peters  hoc  ossium  morbo  iam  in  matris  alvo 


Vid.  Franc.  C.  Naegele:  „Das  schrag  verengte  Becken  e(c.  Mit  Abbildungen . Mainz  1839. “ p.  85  seq. 


— so  — 

affecta  nata  sit  (rhachitis  congenita),  quae  suspicio  ossium  fracturis  iam  in  partu  fa- 
ctis confirmatur,  an  ipsa  fracturarum  sanandarum  ratio  tenui  ossium  structurae  osteo- 
malaciae rhachiticae,  quam  maximam  fuisse  manifestum  est,  causam  praebuerit.  Hoc 
quidem  procul  dubio  constat,  primum,  necesse  esse  ossium  morbum  perniciosum  iam 
primis  aetatis  temporibus  esse  explicatum,  hoc  enim  et  quae  Helena  Peters  infanti 
acciderunt,  et  sceleti  ratio,  cuius  maximas  proprietates  iam  enarravi,  testantur,  deinde 
morbum  illimi  ossium  sine  nlla  dubitatione  rhachitidem  fuisse. 

Quod  ut  statuam,  praeter  alia  multa*)  harum  quae  sequuntur  rerum  consideratio 
me  movet : 

a ) cranii  eiusque  designantium' '[insigniumrffie  'formationum,  cum  existimandi  ius 
mihi  datum  esse  putem,  in  rhachitide  universa  'neqne  certum  locum  tenente,  quae  in  in- 
fantibus rhachiticis  cernitur,  processum  pathologicum  non  e corporis  partibus  inferio- 
ribus, ut  Guerin  existimat,  sed  e cranio  potius  ac  deinde  e thorace  oriri,  cum  in 
osteomalacia  sine  dubio  ipsa  morbi  sedes  in  pelvi  exstet,  quare  in  iis,  qui  osteoma- 
lacia laborant,  etsi  interdum, 'sed  'rarissime  tantum,  malacia  capitis  quoque  ossa  aggre- 
ditur, nunquam  tamen  formarum  mutatio  apparebit  ei  aliqua  ex  parte  similis,  qua  He- 
lena Peters  laboravit,  cuius  cranium  dentibus  optimis  ornatum  de  rhachitide  ac  de 
hac  tantum  cogitare  nos  cogit; 

U)  partium  articularium  i.  e.  apophyseon  omnium  ossium  cylindricorum,  qui  so- 
lutionem illam  atque  intumescentiam  spongiosam  prorsus  pathognomicam  praebent,  quae 
unice  rhachitidi,  minime  autem  osteomalaciae  propriae  sunt; 

c)  rationis  prorsus  iuvenilis  atque  nonnullis  locis  etiam  infantilis  formae  ac  for- 
mationis ossium  gravissimorum,  praesertim  cranii,  maxime  autem  pelvis  atque  manuum 
pedumque  ossium  incredibili  gracilitate  insignium; 

d)  denique  pelvis,  de  cuius  constitutione  atque  aberratione  a solita  forma  non- 
nulla in  fme  huius  dissertationis  uberius  disputare  volo. 

Pelves  e malacia  difformes,  quas  vocant,  quarum  in  numero  et  rhachitica  pel- 
vis est  et  osteomalacica , longe  plurimas  certis  constantibusque  notis  adeo  distinctas 
esse,  ut  iis  pelvium  emollitarum  species  altera  ab  altera  exactissime  discerni  possint, 


5!:j  Maxime  dolendiim  est,  quod  cliemica  ossium  exploratione  etinmuunc  nihil  certi  effectum  est,  quamquam 
id,  quod  ilieoretice  atque  ex  artis  praeceptis  Viri  docti  eam  aggrediebantur,  magnam  spem  afferre  videba- 
tur. Optimas  quidem  commentationes  de  hac  re  UHerilier , Rees , Marchand,  Lehmann , Rai/sUi/,  alii  edi- 
derunt, verumtamen  nihil  certi  praebuerunt,  quibus  inniti  possimus,  atque  id  tantum  chemia  constat,  ossa 
rhachitica  multo  minus  substantiae  anorganicae,  praesertim  terrenae  continere,  quam  ea,  quae  regula 
conveniant. 


non  minus  inter  omnes  constat,  quam  discrimen  illud,  quod  in  configuratione  cernitur, 
positum  esse  in  malacia  ossium  structura  , semper  quidem  universa  sed  tamen  gradu 
valde  diversa,  nec  non  in  pressione,  quam  totius  corporis  ossium  structura  perpetitur, 
quaeque  pro  aegrotarum  aetate  aut  morbi  diuturnitate  modo  multo  maioris’,  modo 
multo  minoris  momenti  est,  atque  interdum  etiam  ad  temporis  longinquitatem  quod 
attinet,  magnas  offert  diversitates.  Multo  maior  malacia  atque  multo  fortior  corporis 
pressio  in  pelvim  facta  sine  dubio  osteomalaciae  quam  vocant,  propria  est,  atque 
haec  eo  maioris  momenti  est,  quod  mulieres  hoc  morbo  laborantes  non  universe  tan- 
tum ire  si  possint  periclitantur,  verum  etiam  multum  se  movent.  Licet  quidem  hae 
res  plerumque  in  infantibus  rhachilicis  non  adsint,  certa  tamen  etiamsi  rarissima  ex- 
perientia interdum  longe  aliter  rem  se  habere  declarat,  i.  e.  pelvis  ossium  malaciam 
tam  magnam  fieri,  ut  eam  fere  aequet,  quae  in  osteomalacia  invenitur,  atque  in  hoc 
morbo  usque  ad  mullam  aetatem  procedente  etiam  pressionis , cui  pelvis  et  corporis 
•pondere  et  eundi  conatu  obnoxia  est,  rationes  plane  easdem  esse.  Quae  cum  ita  se 
habeant,  fieri  non  potest' — quod  iam  a priori,  ut  dicunt,  consequitur  — quin  pel- 
vium formationes  hic  eaedem  vel  paene  eaedem  sint,  quae  in  osteomalacia  reperiuntur. 
Quare  facile  est  intellectu,  nunquam  mulierum  adultarum,  quae  vera  osteomalacia  la- 
borarunt, pelves  exstare  solita  rhachitica  deformatione  insignes,  pelves  autem  femi- 
narum rhachiticarum , quae  fere  prorsus  osteomalaciae  formam  habeant,  exstare  ne- 
cesse  esse. 

Has  res  — neque  vero  facillimam  earum  explicandarum  rationem  — iam  diu 
quidem  ante  Naegelium,  Gooch , J.  Burns,  atque  D.  D.  Da  vis,  viri  singulari  saga- 
citate et  eximia  doctrina  praestantes,  cognoverant.  Primus  autem  Heidelbergensis 
praeceptor  de  arte  medica  optime  meritus  tanta  cum  severitate  ac  diligentia  de  hac 
're  disputavit,  quanta  gravitas  eius  digna  est.  Pelvis  Helenae  Peters  eorum  exem- 
plorum, quae  iam  nota  sunt,  numerum  novo  exemplo  auxit,  quod  non  una  ex  parte 
omnia,  quae  adhuc  nota  erant,  superare  iam  supra  demonstravimus.  Atque  haec 
quoque  pelvis  formae  vere  osteomalaciae  maxime  congruit,  quae  similitudo  in  hac 
quoque  pelvi  tam  distincta  cernitur,  ut  etiam  is,  qui  in  diiudicandis  his  rebus  minus 
exercitatus  est,  de  ea  re  ne  unum  quidem  momentum  dubitare  possit.  Qui  autem  ac- 
curate distinguere  atque  diligenter  comparare  potest,  ei  haud  facile  opinor  accidere 
posse,  ut,  quod  quidem  Naegele  sibi  accidisse  refert,  rhachiticam  pelvis  formationem, 
quae  etiam  Naegelii  praeparato  evidentissime  impressa  est,  ignoret.  Sunt  enim  hic 
discrimina  quaedam  valde  conspicua,  quae  semper  atque  in  omnibus  casibus  similibus, 
quid  verum  sit,  indicent.  Atque  pater  meus  in  scholis,  quas  de  arte  clinica  habere 
solet,  in  certissimis  quibusdam  rebus  discrimina  haece  posita  esse  docet;  quod  qui- 

dem  dictum  magna  pelvium  huc  spectantium  copia , quas  ipse  intuitus  est , confirmat. 
Docet  enim  haec: 

Licet  pelvis  deformationes,  quae  in  eo  rhachitis  genere,  quod  rarissime  invenitur, 
eveniunt,  primo  ohtutu  cum  forma  osteomalacica  maxime  conveniant,  haec  tamen 
quinque  momenta  efficiunt,  ut  altera  ab'  altera  certissime  possit  distingui. 

1)  In  pelvibus  rhachiticis  eius  generi?,  de  quo  loquimur,  nunquam  Arcus 
ossium  pubis  evanescit  notissima  illa,  qua  nonnunquam  ipsa  eius  crura  sese  contin- 
gunt, ratione,  quae  quidem  in  pelvibus  vere  osleomalacicis,  si  eodem  gradu  spatium 
coarctatum  esset , sine  dubio  apparuisset.  Pelves  igitur  rhachiticae  osteomalacico 
modo  formatae  arcum  ossium  pubis  semper  habent  ampliorem,  quam  pelvis  vere 
osteomalacica  pari  modo  compressa. 

2)  In  omnibus,  de  quibus  hic  loquimur,  pelvibus  rhachiticis  vertebrarum  lumba- 
rium spinae  dorsi  Lordosis  adest  admirabili  modo  explicata,  cum  illa  in  pelvibus  vere 
osteoinalacicis  aut  prorsus  absit,  aut  levissima  tantum  vestigia  eius  cernantur. 

3)  In  iisdem  pelvibus  rhachiticis  praeter  Lordosin  plerumque  etiam  vertebrae 
circum  axem  longum  spinae  dorsi  conversae  sunt , quod  quidem,  quatenus  experientia 
me  docuit,  in  vera  osteomalacia  nunquam  reperitur. 

4)  In  pelvibus  rhachiticis,  de  quibus  agimus,  notus  ille  ossium  ilium  sulcus , licet 
anterior  paries  pelvis  maxime  in  altum  elata  sit,  nunquam  eam  formam  atque  altitudi- 
nem habet,  quae,  ceteris  paribus,  in  pelvibus  vere  osteomalacicis  certe  animadverti 
potuisset.  In  his  enim  altitudo  atque  absolutio  sulci  huius  iliaci  accurate  eodem  modo 
explicatur,  quo  anterior  pelvis  paries  in  altum  protruditur.  Quo  hoc  denique  acce- 
dit , quod 

5)  in  nostra  pelvi  et  in  omnibus  pelvibus  rhachiticis,  nulla  excepta , vertebrarum 
lumbarium  ossa  singulares  suas  proprietates  retinent,  quae  sunt  humilitas  compressione 
effecta  , gracilitas , convexitas  transversa. 


Finem  autem  dissertationi  meae  imponere  non  possum,  priusquam  de  una  pothogeniae 
rhachitidis  forma  iam  pauca  disserui.  Virchowius  *)  enim  ad  verbum  sic  dicit:  „\ era 
osteomalacia  revera  osteoporosis  estu  atque  alio  loco : „In  rhachitule  nihil,  quod  ali- 
cuius momenti  est,  resorbetur^ , qua  in  re  certe  permulti  cum  illo  consentiunt.  Sed  si 
Helenae  Peters  [ut  de  hoc  uno  tantum  praeparato  loquar]  sceletum  contemplor,  a vertice 

usque  ad  pedem  ossibus  mire  tenuibus,  perspicuis,  subtilibus  tenerisque  compositum,  sin- 
gulae quaeque  huius  ossium  structurae  hic  magnam  lateque  patentem  resorptionem  ossium 
partium  terrenarum  affuisse  tam  evidenter  demonstrant,  ut,  qui  eam  affuisse  negat,  se 
videre  neget.  Atque  si  scrinium  aperio  pelvium  collectionem  pathologicam  pretiosissimam 
clinicae  obstetriciae  continens,  pelvem  non  minus  observatione  dignam  video  mulieris 
cuiusdam,  quae  primis  aetatis  temporibus  simpliciter  rhachitica  fuit.  Haec  igitur  pel- 
vis, cum  usitatas  formarum  immutationes  et  coarctationes  distinctissime  exhibeat,  — 
quam  ob  rem  lieri  non  poterat,  quin  sectio  caesarea  in  illa  adhiberetur  — mirum  in  modum 
summa  osteoporosi  atque  tanto  salium  phosphatorum  detrimento  excellit,  ut,  quae  levior 
sit , vix  possit  inveniri.  Nam  cum  vulgaris  pelvis  atque  integra  cum  tribus  infimis 
vertebris  lumbaribus  pondus  habeat  unciarum  certe  duo  et  riginti , haec  septem  tan- 
tum unciarum , duarumque  drachmarum  est.  Sin  vero  quaeris,  quomodo  Virchowius, 
investigator  ille  egregius , sceletorum  partibus  in  conspectu  positis  tam  plane  potuerit 
refelli,  nullam  habeo  quam  tibi  offeram  causam,  nisi  eo  id  evenisse  dico,  quod  prae- 
ceptor ille  optime  meritus  adhuc  studia  summa  sagacitate  insignia  in  sola  torpida  rha- 
chitidis  forma  collocavit,  ut  etiam  fragilem  tantum  osteomalaciae  formam  accuratius 
examinavit  atque  ceream  se  invenire  potuisse  negat  *).  Quam  ubi  invenerit  [neque 
dubito  quin  eam  inventurus  sit,  cum  cerea  haec  forma  interdum  praeter  opinionem 
magna  reperiatur]  et  ubi  alteram  quoque  rhachitidis  formam,  rariorem  quidem,  nec  ta- 
men minus  expressam  acri  excellentique  ingenio  perspexerit,  opiniones  de  osteoporosi 
et  de  resorptione  perfectiores  aptioresque  fient,  et  singulare  eius  opus,  quod  „de  nor- 
mali ossium  structura  eiusque  rhachitica  interemptione^  conscripsit , omnibus  numeris 
absolutum  erit  ac  perfectum. 

TABULARII!  EXPLICATIO. 


Tabulae,  quas  dissertationi  meae  addidi,  explicatione  vix  egent. 

Figura,  quae  in  tabula  priori  exstat,  e photographia  diligenter  facta  expressa  est,  atque 
universam  corporis  conformationem,  quomodo  ultimis  graviditatis  temporibus  se  habebat,  ostendit. 

Quae  in  altera  tabula  exstant  figuras  0.  Weberi,  Med.  Dr.  priv.  doc.  medici  assistentis  prioris 
clinici  chirurgici  benignitati  debeo,  cui  pro  hoc  benelicio  gratias  hic  ago  sincerissimas. 

Utraque  huius  tabulae  figura  mensuras  praebet  legitimas,  atque  inprimis  altera  earum  prorsus 
admirabilem  parvitatem  ac  compressionem  totius  pelvis  structurae  demonstrat.  — Priorem  figuram 
quae  statim  ex  vero  in  lapidem  depicta  est,  peto  ut  lector  benevolus  per  speculum  videre  sibi  videa- 
tur. Rei  autem  veritati  hac  delineandi  licentia  ne  minima  quidem  iniuria  facta  est. 

